Imi d ameslay ɣef waya, mektaɣ-d yiwen n umdakel iyi-d-yeqqaren yal tikelt dakken yettasem nezzeh deg yimyura. Netta yeqqar aṭas, maca ur yessaweḍ ara yiwen n wass ad yaru kra. Ɣef waya, yeqqar dakken imyura sɛan zher, amzun akken ttcabin ɣer Rebbi idixelqen imdanen deg lqaɛa, nutni xelqen-d imdanen ɣef lkaɣeḍ, ttaken-asen ismawen i asen-yehwan, xeddmen yes-sen ayen i asen-yehwan. Nekk selleɣ-as kan susmeɣ, imi deg tama yesɛa lḥeq, maca daɣen mačči dayen isehlen, imi amyaru amzuni tekkes-d seg yiman-is kra yettak-it i yal yiwen ara yilin deg udlis-nni, amzun yezzuzur iman-is ɣef wacḥal n tikkal. Ur as-nniɣ kra i umeddakel-iw, imi ẓriɣ mačči d taɣawsa i zemreɣ ad as-sfehmeɣ akken iwata, imi ula d nekk ur as-sawḍeɣ ara ɛad ad ferẓeɣ lexyuḍ akken ilaq, ẓriɣ kan yal ungal, yal adlis ara aruɣ yessenzaf-iyi, amzun ǧǧiɣ azgen deg-i daxel n tektabt-nni.